**PREDLOG**

**2022-2330-0027**

Na podlagi petega odstavka 9. člena Zakona o ukrepih za omilitev posledic dviga cen energentov v gospodarstvu in kmetijstvu (Uradni list RS, št. xx/22) Vlada Republike Slovenije izdaja

**ODLOK**

**o finančnem nadomestilu zaradi vpliva povečanja cen energentov v čebelarstvu**

**1. člen**

**(vsebina)**

(1) Ta odlok določa podrobnejše pogoje za dodelitev finančnega nadomestila zaradi vpliva povečanja cen energentov v čebelarstvu (v nadaljnjem besedilu: finančno nadomestilo).

(2) Finančno nadomestilo iz tega odloka se dodeli po pravilih o pomoči *de minimis* v skladu z Uredbo Komisije (EU) št. 1408/2013 z dne 18. decembra 2013 o uporabi členov 107 in 108 Pogodbe o delovanju Evropske unije pri pomoči *de minimis* v kmetijskem sektorju (UL L št. 352 z dne 24. 12. 2013, str. 9), zadnjič spremenjeno z Uredbo Komisije (EU) 2019/316 z dne 21. februarja 2019 o spremembi Uredbe (EU) 1408/2013 o uporabi členov 107 in 108 Pogodbe o delovanju Evropske unije pri pomoči *de minimis* v kmetijskem sektorju (UL L št. 51 I z dne 22. 2. 2019, str. 1), (v nadaljnjem besedilu: Uredba 1408/2013/EU).

**2. člen**

**(pomen izrazov)**

Izrazi, uporabljeni v tem odloku, pomenijo:

* primarna kmetijska proizvodnja je proizvodnja, kot je opredeljena v 5. točki 2. člena Uredbe Komisije (EU) št. 702/2014 z dne 25. junija 2014 o razglasitvi nekaterih vrst pomoči v kmetijskem in gozdarskem sektorju ter na podeželju za združljive z notranjim trgom z uporabo členov 107 in 108 Pogodbe o delovanju Evropske unije (UL L št. 193 z dne 1. 7. 2014, str. 1), zadnjič spremenjene z Izvedbeno uredbo Komisije (EU) 2020/2008 z dne 8. decembra 2020 o spremembi uredb (EU) št. 702/2014, (EU) št. 717/2014 in (EU) št. 1388/2014 v zvezi z obdobjem njihove uporabe in drugimi ustreznimi prilagoditvami (UL L št. 414 z dne 9. 12. 2020, str. 15);
* enotno podjetje je podjetje v skladu z drugim odstavkom 2. člena Uredbe 1408/2013/EU;
* čebelja družina je biološka celota iz čebel delavk, matice in trotov, kot je opredeljena v 3. točki 3. člena Pravilnika o označevanju čebelnjakov in stojišč (Uradni list RS, št. 117/08, 55/13 in 92/15).

**3. člen**

**(upravičenec)**

Upravičenec do finančnega nadomestila iz tega odloka je v skladu s prvim odstavkom 9. člena Zakona o ukrepih za omilitev posledic dviga cen energentov v gospodarstvu in kmetijstvu (Uradni list RS, št. xx/22, v nadaljnjem besedilu: ZUOPDCE) fizična ali pravna oseba, ki je vpisana v centralni register čebelnjakov (v nadaljnjem besedilu: register čebelnjakov), v skladu s predpisom, ki ureja register čebelnjakov, kot odgovorna oseba za vzrejo čebel in je imela na dan 30. junija 2021 prijavljeno najmanj eno čebeljo družino.

**4. člen**

**(pogoji za pridobitev sredstev)**

Upravičenec mora za pridobitev finančnega nadomestila izpolnjevati naslednje pogoje:

* na dan 30. junij 2021 ima v registru čebelnjakov prijavljeno najmanj eno čebeljo družino, pri čemer se upošteva zadnje sporočeno število čebeljih družin v čebelnjakih, ki jih je upravičenec v skladu s predpisi, ki urejajo označevanje čebelnjakov in stojišč, sporočil od 30. oktobra 2020 do vključno 30. junija 2021;
* na dan uveljavitve tega odloka ne sme biti v osebnem stečaju, stečaju ali likvidaciji;
* ima na dan uveljavitve tega odloka poravnane zapadle davčne obveznosti in druge denarne nedavčne obveznosti v skladu z zakonom, ki ureja finančno upravo, v višini, ki presega 50 eurov; in
* ima za nakazilo dodeljenih sredstev odprt transakcijski račun v skladu s 35. členom Zakona o kmetijstvu (Uradni list RS, št. ZdZPVHVVR, [26/14](http://www.uradni-list.si/1/objava.jsp?sop=2014-01-1069), [32/15](http://www.uradni-list.si/1/objava.jsp?sop=2015-01-1327), [27/17](http://www.uradni-list.si/1/objava.jsp?sop=2017-01-1446), [22/18](http://www.uradni-list.si/1/objava.jsp?sop=2018-01-0946), [86/21](http://www.uradni-list.si/1/objava.jsp?sop=2021-01-1790) – odl. US in [123/21](http://www.uradni-list.si/1/objava.jsp?sop=2021-01-2628)).

**5. člen**

**(finančne določbe)**

(1) Sredstva za izplačilo finančnega nadomestila se zagotavljajo iz proračuna Republike Slovenije.

(2) V skladu z drugim in tretjim odstavkom 9. člena ZUOPDCE se finančno nadomestilo za upravičenca iz 3. člena tega odloka se dodeli v obliki pavšala na čebeljo družino. Višina pavšala na čebeljo družino znaša 5 eurov.

(3) Poleg pomoči po tem odloku se v zvezi z istimi upravičenimi stroški istemu upravičencu ne sme dodeliti še državna pomoč, če bi se zaradi seštevanja teh pomoči presegla intenzivnost pomoči, določena za posebne okoliščine vsakega primera v pravnih aktih Evropske unije.

(4) Skupni znesek pomoči *de minimis* v primarni kmetijski proizvodnji, ki se odobri in izplača upravičencu ali enotnemu podjetju upravičenca, ne sme presegati zgornjih mej iz 3. člena Uredbe 1408/2013/EU. Ne glede na določbe od drugega do petega odstavka tega člena se pomoč ustrezno zniža, če bi bila z odobrenim finančnim nadomestilom presežena omejitev iz tega odstavka.

(5) Če je upravičenec ali enotno podjetje upravičenca dejavno v primarni kmetijski proizvodnji in je poleg tega dejavno v enem ali več sektorjih ali opravlja dejavnosti, ki spadajo na področje uporabe Uredbe Komisije (EU) št. 1407/2013 z dne 18. decembra 2013 o uporabi členov 107 in 108 Pogodbe o delovanju Evropske unije pri pomoči *de minimis* (UL L št. 352 z dne 24. 12. 2013, str. 1), zadnjič spremenjene z Uredbo Komisije (EU) 2020/972 z dne 2. julija 2020 o spremembi Uredbe (EU) št. 1407/2013 v zvezi s podaljšanjem njene veljavnosti in o spremembi Uredbe (EU) št. 651/2014 v zvezi s podaljšanjem njene veljavnosti in ustreznimi prilagoditvami (UL L št. 215 z dne 7. 7. 2020, str. 3), (v nadaljnjem besedilu: Uredba 1407/2013/EU), se pomoč *de minimis*, dodeljena v skladu s tem odlokom, lahko kumulira s pomočjo *de minimis*, dodeljeno sektorjem ali dejavnostim, ki spadajo na področje uporabe Uredbe 1407/2013/EU, do zgornje meje, določene v Uredbi 1407/2013/EU, če upravičenec z ločitvijo dejavnosti ali stroškov zagotovi, da za primarno kmetijsko proizvodnjo ne prejema pomoči *de minimis*, dodeljene v skladu z Uredbo 1407/2013/EU.

(6) Če je upravičenec ali enotno podjetje upravičenca dejavno v primarni kmetijski proizvodnji in je poleg tega dejavno v sektorju ribištva in akvakulture, se pomoč *de minimis*, dodeljena v skladu s tem odlokom, lahko kumulira s pomočjo *de minimis*, dodeljeno sektorju ribištva in akvakulture, do zgornje meje, določene v Uredbi Komisije (EU) št. 717/2014 z dne 27. junija 2014 o uporabi členov 107 in 108 Pogodbe o delovanju Evropske unije pri pomoči *de minimis* v sektorju ribištva in akvakulture (UL L št. 190 z dne 28. 6. 2014, str. 45), zadnjič spremenjeni z Izvedbeno uredbo Komisije (EU) 2020/2008 z dne 8. decembra 2020 o spremembi uredb (EU) št. 702/2014, (EU) št. 717/2014 in (EU) št. 1388/2014 v zvezi z obdobjem njihove uporabe in drugimi ustreznimi prilagoditvami (UL L št. 414 z dne 9. 12. 2020, str. 15), (v nadaljnjem besedilu: Uredba 717/2014/EU), če upravičenec z ločitvijo dejavnosti ali stroškov zagotovi, da za primarno kmetijsko proizvodnjo ne prejema pomoči *de minimis*, dodeljene v skladu z Uredbo 717/2014/EU.

**6. člen**

**(postopek za pridobitev finančnega nadomestila)**

(1) Agencija Republike Slovenije za kmetijske trge in razvoj podeželja (v nadaljnjem besedilu: agencija) upravičencem, ki izpolnjujejo pogoje iz 4. člena tega odloka, v 30 dneh po uveljavitvi tega odloka na podlagi podatkov iz uradnih evidenc izda informativno odločbo v skladu z drugim odstavkom 10. člena ZUOPDCE. V odločbi se navede, da gre za pomoč *de minimis* v primarni kmetijski proizvodnji v skladu z Uredbo 1408/2013/EU, pri čemer navede njen naslov in mesto objave v Uradnem listu Evropske unije.

(2) Podatke za odločanje iz prve alineje 4. člena tega odloka pridobi agencija najkasneje tretji dan od uveljavitve tega odloka iz registra čebelnjakov, ki ga vodi Uprava za varno hrano, veterinarstvo in varstvo rastlin.

**7. člen**

**(preveritev pred odobritvijo pomoči in poročanje)**

(1) Agencija pred odobritvijo finančnega nadomestila preveri višino že dodeljene pomoči *de minimis* za posameznega upravičenca v evidenci pomoči *de minimis* za kmetijstvo in ribištvo, ki jo vodi Ministrstvo za kmetijstvo, gozdarstvo in prehrano (v nadaljnjem besedilu: ministrstvo), za pomoč *de minimis* v drugih gospodarskih sektorjih pa v evidenci pomoči *de minimis*, ki jo vodi Ministrstvo za finance.

(2) Za upravičence, ki so enotno podjetje, agencija pred odobritvijo finančnega nadomestila preveri, ali že dodeljena pomoč *de minimis* za vsa podjetja v okviru enotnega podjetja ne presega zgornjih mej iz 3. člena Uredbe 1408/2013/EU.

(3) Agencija v 15 dneh po izplačilu finančnega nadomestila posameznemu upravičencu poroča ministrstvu o dodeljenih pomočeh *de minimis* na način, ki ga ministrstvo objavi na osrednjem spletnem mestu državne uprave GOV.SI.

**8. člen**

**(hramba dokumentacije)**

Agencija vodi in hrani evidence z informacijami in dokazili o dodeljenih finančnih nadomestilih deset let od dneva dodelitve zadnjega finančnega nadomestila po tem odloku.

**KONČNA DOLOČBA**

**9. člen**

**(začetek veljavnosti)**

Ta odlok začne veljati naslednji dan po objavi v Uradnem listu Republike Slovenije.

Št. 007-114/2022

Ljubljana, dne

EVA 2022-2330-0027

**Vlada Republike Slovenije**

Janez Janša

predsednik

**OBRAZLOŽITEV:**

1. UVOD

Pravna podlaga (besedilo, vsebina zakonske določbe, ki je podlaga za izdajo odloka)

9. člen Zakona o ukrepih za omilitev posledic dviga cen energentov v gospodarstvu in kmetijstvu (Uradni list RS, št. xx/22)

1. VSEBINSKA OBRAZLOŽITEV PREDLAGANIH REŠITEV

Nosilci kmetijskih gospodarstev imajo zaradi posledic vpliva povečanja cen energentov in mineralnih gnojil povečane stroške v kmetijski pridelavi. Podatki Statističnega urada RS kažejo, da so se cene energije in maziv od novembra 2020 do novembra 2021 povečale za 39 %. Za kar 144 % pa so se v enakem obdobju povečale cene gnojil in sredstev za izboljšavo tal.

Vzrok za to so neobičajne razmere na energetskih trgih in so posledica več dejavnikov: oživitev gospodarstva po pandemiji in povečano povpraševanje po energiji (predvsem premoga in zemeljskega plina), zmanjšana dodatna oskrba Evrope s plinom zaradi tehničnih težav in nižjih naložb, manjše lastne proizvodnje ter nerezerviranih dodatnih količin plina iz Rusije in manjša proizvodnja elektrike iz obnovljivih virov kot običajno.

Povečanje cen energentov in predvsem mineralnih goriv bo imelo neposredni učinek na stroške kmetijske proizvodnje, kar se bo kratkoročno odrazilo v nižjih pridelkih zaradi manjše uporabe gnojil ter posledično v višjih cenah hrane in dolgoročno v opuščanju kmetovanja zaradi vse manjših dohodkov v kmetijstvu. Oba učinka bi lahko ogrozila prehransko varnost Republike Slovenije.

Za omilitev posledic je bil sprejet Zakon o ukrepih za omilitev posledic dviga cen energentov v gospodarstvu in kmetijstvu, ki kot upravičenca do enkratnega finančnega nadomestila zaradi vpliva povečanja cen energentov v čebelarstvu določa tudi fizično ali pravno osebo vpisano v centralni register čebelnjakov, v skladu s predpisom, ki ureja register čebelnjakov, kot odgovorna oseba za vzrejo čebel in je imela na dan 30. junija 2021 prijavljeno najmanj eno čebeljo družino. Finančno nadomestilo se dodeli v obliki pavšala v višini 5 evrov na čebeljo družino (panj) v skladu s pravili de minimis za primarno kmetijsko proizvodnjo.

S predlogom odloka se določa podrobnejše pogoje, upravičence in postopek dodelitve enkratnega finančnega nadomestila zaradi vpliva povečanja cen energentov v čebelarstvu.